CELEX: 32021R2238
Language: mt
Date: 2021-12-15 00:00:00
Title: Regolament ta’ Implimentazzjoni tal-Kummissjoni (UE) 2021/2238 tal-15 ta’ Diċembru 2021 li jemenda r-Regolament ta’ Implimentazzjoni (UE) 2019/773 fir-rigward ta’ eliminazzjoni gradwali ta’ każijiet speċifiċi għas-sinjal fit-tarf ta’ wara (Test b’rilevanza għaż-ŻEE)

16.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 450/57
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2238
         tal-15 ta’ Diċembru 2021
         li jemenda r-Regolament ta’ Implimentazzjoni (UE) 2019/773 fir-rigward ta’ eliminazzjoni gradwali ta’ każijiet speċifiċi għas-sinjal fit-tarf ta’ wara
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea (1), u b’mod partikolari l-Artikolu 5(11) tagħha,
         Billi:
         
                     (1)
                  
                  
                     Il-punt 4.2.2.1.3.2 tal-Anness tar-Regolament ta’ Implimentazzjoni tal-Kummissjoni (UE) 2019/773 (2) jistabbilixxi skadenzi li warajhom l-awtoritajiet nazzjonali fl-Istati Membri kollha mingħajr eċċezzjoni jridu jaċċettaw il-ferroviji tal-merkanzija kollha mgħammra b’sinjal fit-tarf ta’ wara fil-forma ta’ żewġ pjanċi riflettivi, u jridu jieqfu milli jirrikjedu kwalunkwe tip ieħor ta’ sinjal fit-tarf ta’ wara għall-ferroviji tal-merkanzija.
                  
               
                     (2)
                  
                  
                     Il-punt 4.2.2.1.3.2 jiddeskrivi l-każijiet speċifiċi ta’ diversi Stati Membri, inklużi l-Belġju, Franza, il-Portugall u Spanja, li kienu awtorizzati japplikaw regoli nazzjonali notifikati li jirrikjedu li l-ferroviji tal-merkanzija jkunu mgħammra b’żewġ dwal ħomor stabbli bħala kundizzjoni biex joperaw fuq sezzjonijiet tan-network tagħhom. Dawk il-każijiet speċifiċi jenħtieġ li jitneħħew gradwalment.
                  
               
                     (3)
                  
                  
                     Sabiex jiġi żgurat li l-Istati Membri jkunu qed jieħdu l-miżuri kollha meħtieġa biex jippermettu l-armonizzazzjoni sħiħa tas-sinjali fit-tarf ta’ wara fuq ferroviji tal-merkanzija fil-livell tal-Unjoni sal-1 ta’ Jannar 2026, jenħtieġ li huma jirrappurtaw perjodikament dwar l-implimentazzjoni tal-miżuri ta’ mitigazzjoni proposti u li jieħdu azzjoni urġenti jekk jiġu identifikati devjazzjonijiet mill-pjan previst.
                  
               
                     (4)
                  
                  
                     Il-Belġju, Franza, il-Portugall u Spanja ppreżentaw rapporti lill-Kummissjoni dwar l-użu tagħhom ta’ pjanċi riflettivi, li fihom identifikaw ostakli serji għall-eliminazzjoni ppjanata sal-1 ta’ Jannar 2022 tar-regoli nazzjonali tul il-kurituri ferrovjarji tal-merkanzija speċifikati f’konformità mar-Regolament (UE) Nru 913/2010 tal-Parlament Ewropew u tal-Kunsill (3).
                  
               
                     (5)
                  
                  
                     Fid-29 ta’ Ġunju 2021, l-Aġenzija tal-Unjoni Ewropea għall-Ferroviji ppreżentat ir-rakkomandazzjoni “REC TSI OPE 422132” li tipproponi l-emenda tal-punt 4.2.2.1.3.2 tal-Anness tar-Regolament ta’ Implimentazzjoni (UE) 2019/773. Il-Kummissjoni, abbażi ta’ din ir-rakkomandazzjoni u filwaqt li qieset is-sejbiet fir-rapporti ppreżentati mill-Istati Membri, irrevediet id-dati tal-armonizzazzjoni tal-pjanċi riflettivi fl-Unjoni. Il-Kummissjoni kkonkludiet ukoll li f’dan il-mument mhijiex meħtieġa reviżjoni tal-ispeċifikazzjoni stabbilita fl-Appendiċi E tar-Regolament tal-Kummissjoni (UE) Nru 321/2013 (4). Il-Kummissjoni qieset kif xieraq it-tħassib dwar is-sikurezza u l-kapaċità, kif ukoll l-impatt tal-ispiża tat-tranżizzjoni lejn l-armonizzazzjoni tal-użu tal-pjanċi riflettivi.
                  
               
                     (6)
                  
                  
                     B’riżultat tas-sejbiet fir-rapporti ppreżentati mill-Belġju, Franza, il-Portugall u Spanja, u tar-rieżami ta’ dawk is-sejbiet mill-Kummissjoni, l-iskadenza tal-1 ta’ Jannar 2022 għall-aċċettazzjoni ta’ ferroviji tal-merkanzija mgħammra b’ 2 pjanċi riflettivi tul il-kurituri ferrovjarji tal-merkanzija speċifikati f’konformità mar-Regolament (UE) Nru 913/2010 jenħtieġ li tiġi posposta għal dawk l-Istati Membri.
                  
               
                     (7)
                  
                  
                     Din id-deċiżjoni hija mingħajr preġudizzju għall-ħidma li għaddejja fl-Aġenzija tal-Unjoni Ewropea għall-Ferroviji bil-ħsieb li jkun hemm aktar armonizzazzjoni tas-sinjal fit-tarf ta’ wara u tar-rieżami futur possibbli tal-Appendiċi E tar-Regolament (UE) Nru 321/2013, li l-Kummissjoni tista’ tadotta filwaqt li jitqies l-effett fuq is-sikurezza, il-kapaċità u l-kost.
                  
               
                     (8)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat stabbilit f’konformità mal-Artikolu 51(1) tad-Direttiva (UE) 2016/797,
                  
               ADOTTAT DAN IR-REGOLAMENT:
         
            Artikolu 1
            Fil-punt 4.2.2.1.3.2 tal-Anness tar-Regolament (UE) 2019/773, il-paragrafu “Eliminazzjoni gradwali” huwa sostitwit b’dan li ġej:
            
               “Eliminazzjoni gradwali:
               
               L-iskadenzi li ġejjin għandhom japplikaw għall-aċċettazzjoni ta’ ferroviji tal-merkanzija mgħammra b’ 2 pjanċi riflettivi:
               
                           (1)
                        
                        
                           Mill-1 ta’ Jannar 2022, tul il-kurituri ferrovjarji tal-merkanzija speċifikati f’konformità mar-Regolament (UE) Nru 913/2010, bl-eċċezzjonijiet li ġejjin fuq il-linji fejn id-dwal ħomor stabbli huma rekwiżit operazzjonali biex tiġi żgurata s-sikurezza:
                           
                                       (a)
                                    
                                    
                                       l-1 ta’ Jannar 2026 għall-Belġju u Franza;
                                    
                                 
                                       (b)
                                    
                                    
                                       l-1 ta’ Jannar 2025 għall-Portugall u Spanja.
                                    
                                 
                     
                           (2)
                        
                        
                           Mill-1 ta’ Jannar 2026, fin-network ferrovjarju kollu tal-Unjoni Ewropea.
                        
                     L-Istati Membri kkonċernati mill-eċċezzjonijiet taħt (1) (a) u (b) għandhom jipprovdu lill-Kummissjoni, sa mhux aktar tard mill-1 ta’ Marzu 2022, bi pjan ta’ azzjoni dettaljat u miri preċiżi li jiżguraw l-eliminazzjoni tar-rekwiżit għad-dwal ħomor bħala sinjali fit-tarf ta’ wara. Kull 6 xhur minn hemm’ il quddiem, dawk l-Istati Membri għandhom jipprovdu lill-Kummissjoni b’rapport dwar il-progress li jkun sar fl-użu tal-pjanċi riflettivi fuq in-network tagħhom bl-għan tal-armonizzazzjoni fil-livell tal-Unjoni tas-sinjali fit-tarf ta’ wara sal-1 ta’ Jannar 2026. Il-partijiet ikkonċernati għandhom jipprovdu l-kontribut kollu meħtieġ biex l-Istati Membri jkunu jistgħu jissodisfaw id-dmir tagħhom ta’ rappurtar.
               Il-Kummissjoni għandha tirrapporta lill-kumitat imsemmi fl-Artikolu 51 tad-Direttiva (UE) 2016/797 rigward il-progress fl-implimentazzjoni tat-taqsima 4.2.2.1.”
            
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 138, 26.5.2016, p. 44.
         
            (2)  Ir-Regolament ta’ Implimentazzjoni tal-Kummissjoni (UE) 2019/773 tas-16 ta’ Mejju 2019 dwar l-ispeċifikazzjoni teknika ta’ interoperabbiltà relatata mas-subsistema ta’ “operat u ġestjoni tat-traffiku” tas-sistema ferrovjarja fl-Unjoni Ewropea u li jħassar id-Deċiżjoni 2012/757/UE (ĠU L 139 I, 27.5.2019, p. 5).
         
            (3)  Ir-Regolament (UE) Nru 913/2010 tal-Parlament Ewropew u tal-Kunsill tat-22 ta’ Settembru 2010 dwar network ferrovjarju Ewropew għat-trasport ta’ merkanzija kompetittiv (ĠU L 276, 20.10.2010, p. 22).
         
            (4)  Ir-Regolament tal-Kummissjoni (UE) Nru 321/2013 tat-13 ta’ Marzu 2013 dwar l-ispeċifikazzjoni teknika għall-interoperabbiltà relatata mas-subsistema ta’ “vetturi ferrovjarji — vaguni tal-merkanzija” tas-sistema ferrovjarja fl-Unjoni Ewropea u li jirrevoka d-Deċiżjoni tal-Kummissjoni 2006/861/KE (ĠU L 104, 12.4.2013, p. 1).